《苕溪僧妙询于其所居净域开小轩楚僧举季若为》
宋代·王铚

一性本为明，返为群物迷。
境净皆径山，心清即苕溪。
启扉迥临湖，湖宽觉天低。
花木春艳艳，松竹凉凄凄。
凭栏快神襟，永与浴事睽。
归船动菰蒲，兴断残霞西。
浮烟暝自起，待得众羽栖。
贮空诸佛心，妙理何端倪。
乘流与遇坎，万理皆筌蹄。
聊陈渊明意，斧藻粲幽题。
岂有明月珠，祢照浊水泥。
斯我老中林，灭迹为圃畦。
况复大开士，赋咏自攀跻。
禅深有根源，句圆无角圭。
乃知文字工，自与造化齐。

作者简介：王铚，生卒年月不详。字性之，自号汝阴老民，世称雪溪先生。高宗建炎四年（1130），纂集太宗以来兵制。绍兴四年（1134）书成，赐名《枢庭备检》。后罢为右承事郎，主管台州崇道观，续上《七朝国史》等。九年，为湖南安抚司参议官。晚年，遭受秦桧的摒斥，避地剡溪山中，日以觞咏自娱。